## La Generalitat habilita una borsa extraordinària de treball per a cobrir les places de substitució en els centres d’atenció social

*** La mesura naix després d’aconseguir incloure una excepció en la llei de pressupostos que permet incorporar personal de substitució amb acreditació de mèrits
* La Conselleria preveu publicar les borses en el DOGV durant esta mateixa setmana**

La Vicepresidència Primera i Conselleria de Servicis Socials ha posat en marxa una borsa extraordinària de treball per a agilitzar la cobertura de substitucions en l’àmbit dels servicis socials, que publicarà el *Diari Oficial de la Generalitat Valenciana* (DOGV) esta setmana per a poder reforçar el personal dels centres socials dependents de la Generalitat durant l’estiu.

Esta mesura constituïx una fita en la Comunitat Valenciana, ja que, per primera vegada, s’ha aconseguit una excepció al requisit d’examen per a estes borses que havia establit el Govern anterior en 2021. D’esta manera, serà possible incorporar personal qualificat a través de l’acreditació de mèrits i experiència professional, tal com ja s’aplica en el sistema sanitari. Esta millora normativa és fruit del treball de la Conselleria per a dotar de més flexibilitat i agilitat als servicis públics.

És important destacar que, fins a este moment, la gestió dels centres es realitza mitjançant organització del personal per a mantindre l’assistència de qualitat i professional que requerixen els usuaris. En tots els casos, les substitucions per vacacions s’estan duent a terme amb esforç addicional per part del personal, que demostra un ferm compromís amb la seua labor, fins i tot en condicions d’alta exigència operativa. A partir d’este moment, i gràcies a la consecució d’esta excepció per part de la Conselleria, que incorpora la Llei de mesures fiscals, de gestió administrativa i financera, i d’organització de la Generalitat aprovada amb els pressupostos, es podran cobrir addicionalment estos llocs. Una mesura nova que, a més, ja es va avançar als sindicats fa un mes, i que preveu posicions de diferents categories com medicina, psicologia, infermeria i auxiliar d’infermeria, educació social, atenció sociosanitària, ajudants de cuina i de residència, entre altres.

La creació d’esta nova bossa extraordinària no solament permet afrontar amb més eficàcia els períodes vacacionals, sinó que reflectix una voluntat clara d’avançar cap a una organització més eficient, ordenada i humanitzada dels servicis socials. La mesura reforça el compromís de la Generalitat amb el benestar de les persones més vulnerables i amb el reconeixement del treball dels i les professionals del sistema, que ara disposaran d’un marc més flexible i accessible per a prestar la seua labor amb garanties.

Fecha: 09/06/2025